Id-Deċiżjoni tal-Kummissjoni
ta' l-14 ta' Ottubru 1994
li temenda d-Deċiżjoni 92/452/KEE li tistabbilixxi l-listi ta' gruppi tal-ġbir ta' l-embrijuni approvati f'pajjiżi terzi għall-esportazzjoni ta' l-embrijuni tal-bovini lejn il-Komunità
(Test b'relevanza għaż- ŻEE)
(94/678/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/556/KEE tal-25 ta' Settembru 1989 dwar il-kondizzjonijiet tas-saħħa ta' l-annimali li tirregola l-kummerċ intra-Komunitarju fil-, u l-importazjoni minn pajjiżi terzi ta' l-embrijuni ta' l-annimali domestiċi ta' l-ispeċje tal-bovini [1], kif l-aħħar emendata bid-Direttiva tal-Kunsill 94/113/KEE [2], u partikolarment l-Artikolu 8 tagħha,
Billi d-Deċiżjoni tal-Kummissjoni 92/452/KEE [3], kif l-aħħar emendata bid-Deċiżjoni 94/608/KE [4], tistabbilixxi lista tal-gruppi tal-ġbir ta' l-embrijuni approvati f'pajjiżi terzi għall-esprtazjoni ta' l-embrijuni ta' l-annimali domestiċi tal-ispeċje tal-bovini lejn il-Komunità;
Billi bi qbil mad-Direttiva tal-Kunsill 93/52/KEE [5] pajjiżi terzi jistgħu jawtorizzaw gruppi tal-produzjoni ta' l-embrijuni biex jipprovdu embrijuni ffertilizzati jew ikkultivati in vitro għall-esportazjoni lejn il-Komunità Ewropea;
Billi l-awtoritajiet kompetenti ta' l-Istati Uniti ta' l-Amerika kienu għaddew lista ta' gruppi ta' produzjoni ta' l-embrijuni u emendi għal-lista tagħhom ta' gruppi tal-ġbir ta' l-embrijuni u r-Repubblika Ċeka u l-Israel kienu għaddew listi ta' gruppi tal-ġbir ta' l-embrijuni approvati fit-territorji tagħhom;
Billi, meqjusa d-dispożizzjonijiet tal-Ftehim taż-Żona Ekonomika Ewropea, mhux meħtieġ li tinżamm il-lista tal-gruppi tal-ġbir ta' l-embrijuni għal l-importazjoni ta' l-embrijuni tal-bovini mill-Awstria;
Billi issa huwa meħtieġ li tkun emendata d-Deċiżjoni 92/452/KEE biex uffiċjalment ikunu approvati l-gruppi tal-produzjoni ta' l-embrijuni fl-Istati Uniti ta' l-Amerika u l-gruppi tal-ġbir ta' l-embrijuni fit-Repubblika Ċeka u fl-Iżrael
Billi l-misuri li hemm provvediment dwarhom f'din id-Deċiżjoni huma bi qbil mal-opinjoni tal-Kumitat Permanenti Veterenarju,
ADOTTAT DIN ID-DEĊIŻJONI:
Artikolu 1
Id-Deċiżjoni 92/452/KEE hija emendata kif ġej:
1. fit-titolu, "u gruppi tal-produzjoni ta' l-embrijuni" hija miżjuda wara "il-gruppi tal-ġbir ta' l-embrijuni";
2. l-Anness huwa b'hekk mibdul bl-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Mgħamula fi Brussel, 14 ta' Ottubru 1994.